‘অগাস্টা হেলিকপ্টার’ কেনা নিয়ে বিস্তর বিতর্ক তৈরি হয়েছে। ইউপিএ-২ জামানার শেষের দিকে ইতালি থেকে কেনা এই বিলিয়ন ডলারের হেলিকপ্টার চুক্তি নিয়ে সনিয়া-রাহুল ও মনমোহনের দিকে আঙুল তুলেছে বিজেপি এবং তাঁদের সমর্থনকারী রাজনৈতিক দলগুলি। লোকসভায় এই নিয়ে এরমধ্যে জোর হইচইও হয়েছে। 
বিজেপি পরিস্কার করেই অভিযোগ করছে, এই হেলিকপ্টার ডিলে প্রচুর অঙ্কের অর্থ সনিয়া-রাহুলদের পকেটে গিয়েছে। এই বিতর্কের মাঝেই সনিয়ার জন্য আরও সঙ্কটের বার্তাই দিচ্ছেন জ্যোতিষীরা। এক ইন্টারনেট জ্যোতিষ সাইটের দাবি, চলতি বছরের সেপ্টেম্বরের মধ্যে রাজনৈতিক কেরিয়ারই না শেষ হয়ে যায় সনিয়া গাঁধীর। কারণ, এই সময়ের মধ্যে এত ধরনের রাজনৈতিক বিতর্কে তিনি জড়াবেন যে, সেখান থেকে ইন্দিরা গাঁধীর পুত্রবধূ এবং রাজীব গাঁধীর স্ত্রীর বেরিয়ে আসাটা খুবই কঠিন।  

এই জ্যোতিষ সাইটটির দাবি, সনিয়া এখন একযোগে চন্দ্র-শনি এবং রাহু-কেতুর খপ্পরে পড়েছেন। ১৯৪৬ সালের ৯ ডিসেম্বর সনিয়ার জন্ম। তিনি কর্কট রাশির। সনিয়ার রাশিতে রাহু এখন যেখানে অবস্থান করছে তাকে বলা হয় ‘বাধাকা স্থানা’য় অর্থাৎ ‘হাউজ অব ট্রাবলস’-এ। এর মানে বাধা, বিপত্তি, আইনি ঝঞ্জাট, বিপদ এবং মানসিক অশান্তি। এর ফলে সনিয়া আরও বেশি করে বিতর্কে জড়াবেন। তাঁর নেতৃত্ব নিয়েও প্রশ্ন উঠবে। কেতু অবস্থান করছে সূর্যের উপরে ৫ নম্বর ঘরে। এটা সনিয়ার পক্ষে সস্তিদায়ক নয়। তারপর চন্দ্র যেভাবে শনির সঙ্গে বৃশ্চিক রাশির উপর অবস্থান করছে তাতে সনিয়ার বিপদ বাড়বে বই কমবে না। তবে, সেপ্টেম্বরের পর থেকে আস্তে আস্তে দুর্যোগের হাওয়া কাটবে সনিয়ার।